
PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      11.02.2014   

Nr. 4c-2/794/2013
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative pentru completarea Legii nr.571 din 2003 privind Codul Fiscal, trimis spre dezbatere în fond cu adresa nr. PLx.647din 16 decembrie 2013, înregistrat sub nr. 4c-2/794 din 17 decembrie 2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Gheorghe DRAGOMIR

PARLAMENTUL ROMÂNIEI

CAMERA DEPUTAŢILOR

Comisia pentru Buget,

Finanţe şi Bănci
Bucureşti,      11.02.2014   

Nr. 4c-2/794/2013

RAPORT
asupra propunerii legislative pentru completarea Legii nr.571 din 2003 

privind Codul Fiscal
    
       În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanţe şi bănci a fost sesizată, spre dezbatere în fond, cu propunerea legislativă pentru completarea Legii nr.571 din 2003 privind Codul Fiscal,  trimis cu adresa nr. PLx.647/2013 din 16 decembrie 2013, înregistrat sub  nr. 4c-2/794 din  17 decembrie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 10 decembrie 2013.
    Consiliul Legislativ, prin avizul nr. 760 din 22 iulie 2013, a avizat favorabil propunerea legislativă. 
     Propunerea legislativă supusă dezbaterii are ca obiect de reglementare completarea art.771 alin.(2) din Legea nr.571/2003, cu o noua literă, lit.c), în sensul eliminării impozitului aferent transmiterii dreptului de proprietate prin succesiune.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din 11 februarie 2014.
Din totalul de 32 de membri ai Comisiei pentru buget, finanţe şi bănci au fost prezenţi la dezbateri  29 deputaţi.
În raport cu obiectul şi conţinutul său, propunerea legislativă face parte din categoria legilor ordinare.
La dezbaterea acestei iniţiative legislative a fost prezent, în calitate de invitat, domnul Dan Manolescu, secretar de stat în cadrul Ministerului Finanţelor Publice.
    În urma examinării iniţiativei legislative şi a opiniilor exprimate, membrii Comisiei propun, cu majoritate de voturi, să supună spre dezbatere şi adoptare Plenului Camerei Deputaţilor respingerea iniţiativei legislative deoarece aplicarea prevederilor legislative ar conduce la diminuarea încasărilor din impozitul pe venit cu efect asupra deficitului bugetar. Totodată se constată nerespectarea atât a prevederilor art.14 alin.(5) din Legea nr.273/2006 privind finanţele publice locale, cu modificările şi completările ulterioare, în sensul că propunerea legislativă nu prevede sursele de acoperire a micşorării veniturilor bugetare, cât şi a prevederilor art.7 din Legea responsabilităţii fiscale nr.69/2010 precum şi a prevederilor art.33 din Legea nr.24/2000, republicată, care reglementează obligativitatea iniţiatorului de a efectua studiu de impact.

